I hans indbakke ligger der mails fra journalister, der vil vide, hvilke regler kommunen har for brug af neglelak i daginstitutionerne. En anden spørger ind til initiativer i kommunens klimahandlingsplan. Mike Bunde Jensen er presseansvarlig i Vesthimmerlands Kommune, og hans opgaver rækker vidt. Ud over pressehenvendelser, tager han sig af aktindsigter, laver informationsvideoer og skriver pressemeddelelser og nyheder om kommunen. Han er en af kommunens såkaldte kolde hænder. -	Jeg har aldrig været vild med det der udtryk ”kolde og varme hænder”. Jeg føler overhovedet ikke, jeg har kolde hænder, siger Mike Bunde Jensen der har været presseansvarlig i kommunen i syv år. Er kommunikation en kerneopgave? Han er en del af et kommunikationsteam på fire personer i Vesthimmerlands Kommune. Kommunikationsafdelingen opdaterer blandt andet kommunens sociale medier, skolernes hjemmesider, sørger for at kommunens hjemmesider opfylder lovgivningen og  er handicapvenlige. -	Jeg mener klart, at jeg løser en kerneopgave. Jeg mener, at vi er forpligtede til at oplyse vores borgere om, hvad vi bruger, der sker i deres kommune, og hvordan vi bruger pengene, siger Mike Bunde Jensen og fortsætter: - Jeg synes også, det er vigtigt, at vores borgere bliver oplyst og informerede om politiske beslutninger. I 2004 viste en rundspørge foretaget af Danske Kommuner, at tre ud af fire danske kommuner ikke havde nogle ansatte med ansvar for kommunikation og pressehåndtering. I dag er der kommunikationsansatte i næsten alle kommuner. Liberal Alliance mener, at de ressourcer bliver brugt forkert. -	Kommunens opgave er at varetage deres kerneopgave. De skal sørge for, at vi har nogle gode skoler til vores børn og sørge for, at der er nok til at passe vores ældre. Det er ikke kommunens opgave at gå rundt og fortælle, hvor gode de er, siger Solbjørg Jakobsen, folketingsmedlem for Liberal Alliance. Borgmesteren vil ikke undvære Mike Bunde skriver også taler for borgmester Per Bach Laursen (V)  og hjælper med at styre hans kalender. Han mener ikke, kommunen bruger for mange ressourcer på kommunikation. Det er for eksempel en nødvendighed, når der skal rekrutteres sosu'er, mener han. -	Kommunikation er en vigtig opgave. Jeg betragter kommunen som en virksomhed. Vi skal ud og fortælle, hvem vi er. Vi har mange borgere, der interesserer sig for kommunen efterhånden, og det kommer altså ikke af sig selv. Det handler om kommunikation, siger Per Bach Laursen. Mike Bunde skriver blandt andet historien om kommunens sosu-ansatte. Det er nødvendigt at skrive om, hvor godt et job, det er, for at rekruttere flere, mener Mike Bunde Jensen, og han mener ikke, kritikken fra Liberal Alliance er rimelig – i hvert fald ikke, når det kommer til Vesthimmerlands Kommune. -	Jeg synes, kritikken i forhold til kommunikationsbranchen og offentlige myndigheder viser en form for uvidenhed. Der er kommet mange krav fra staten, og der har vi rigtig mange opgaver, der skal løftes, siger Mike Bunde. 25 kommunikationsansatte i Aalborg Kommune Aalborg Kommune fortæller, at de har 25 kommunikationsmedarbejdere ansat. I kommunens kommunikationsstrategi står der at "tilgængelighed og åbenhed" er afgørende, men de stiller ikke op til interview. TV2 Nord ville gerne  have spurgt ind til, hvad kommunens kommunikationsmedarbejdere arbejder med, men hverken medarbejderne, deres chefer eller borgmester Thomas Kastrup-Larsen (S) ønsker at stille op til det. -	Du kan da ikke bruge 25 kommunikationsansatte i en kommune, hvor der bor 200.000 mennesker, til at fortælle, hvor god kommunen er. Det er ikke deres opgave. Man ser jo heller ikke kommunikationsmedarbejder fortælle om det, når kommunen har klokket i det. De skal ofte fortælle, hvor god en service kommunen laver, og det giver et skævt billede af, hvad der foregår i kommunen, siger Solbjørg Jakobsen (LA). - Hvad med jer selv? På Christiansborg har partierne henover årene også oprustet med kommunikationsfolk, spindoktorer og pressemedarbejdere. Liberal Alliance søger selv en pressemedarbejder lige nu. Når I har oprustet så meget med kommunikation på Christiansborg, klinger det så ikke hult, når I kritiserer kommunerne for det samme? -	Nej, det er stik modsat. Jeg er en borger i Nordjylland. Det er nærmest umuligt for mig at brøle igennem hele Danmark. Min opgave er at fortælle folk, hvad jeg og mit parti vil. Kommunen skal ikke fortælle, hvad de vil. De skal bare sørge for at opfylde deres kerneopgaver, siger Solbjørg Jakobsen. Næste år vil Vesthimmerlands Kommune spare fire millioner kroner på administration - men der bliver ikke sparet i kommunikationsafdelingen. -	Hvis ikke vi gjorde det, vi gør i dag, så skulle vi have nogle helt andre midler i brug til at lave reklamefilm og andet for at brande vores kommune, siger Per Bach Laursen (V).

Referat:
Kommunerne bruger alt for mange ressourcer på de såkaldte kolde hænder - især kommunikationsafdelingerne er for store. Sådan lyder det fra flere partier.